
Büntetések és végrehajtásuk az Erdélyi Fejedelemségben

A dolgozat az Erdélyi Fejedelemség XVI–XVIII. századi büntetőjogával foglalkozik, különös tekintettel az egyes büntetéstípusok bemutatására. A főbb büntetési nemek felvázolása mellett a büntetés-végrehajtás erdélyi jellegzetességeit, különlegességeit is taglalja, utalva arra a fejlődési folyamatra, amely a középkortól kezdődően végigkísérte Erdélyt. Nem egy kiragadott büntetés kimerítő jellegű elemzésére vállalkozik tehát, hanem a büntetési rendszer egészét, összefüggéseiben vizsgálva kíván átfogó képet nyújtani a fejedelemségben kialakult büntetési viszonyok speciális jellemzőiről.
Célja, hogy olyan kérdésekre keressen választ, mint hogy miként hatott a népi kultúra a büntetésekre a többnemzetiségű Erdélyben, milyen eltéréseket találunk a büntetőjogi eszközök alkalmazásában más területekhez képest, illetve, hogy az erdélyi szankciórendszer mennyire tekinthető fejlettnek saját korának viszonyaihoz mérten. Ennek érdekében a büntetésekkel kapcsolatos jogi népszokásokra és végrehajtási szimbolikára is fókuszálva a rendelkezésre álló forrásokból, a téma szempontjából alapvető szakirodalomból, valamint az újabb kutatási eredményekből vett adatokat dolgozza fel.
A dolgozat felépítését tekintve deduktív logikát követ, az általános történeti bevezetéstől indulva, az erdélyi büntetés-végrehajtást közvetlenül befolyásoló tényezőkön keresztül jut el a súlyuk szerint sorba rendezett büntetések tárgyalásáig. Így a vagyoni büntetések, a megszégyenítő és testi büntetések, a szabadságtól való megfosztás, illetve a halálbüntetések kategóriája alá rendezve lesz szó a büntetés-végrehajtás jogi és gyakorlati kérdéseiről.



